Препоръка за

РЕШЕНИЕ НА СЪВЕТА

за изменение на Решение 2011/ххх/ЕС на Съвета от 12 юли 2011 година, отправено към Гърция с оглед засилване и задълбочаване на фискалния надзор и за предизвестие за Гърция за предприемане на преценените за необходими мерки за коригирането на прекомерния дефицит

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз (ДФЕС), и по-специално член 126, параграф 9 и член 136 от него,

като взе предвид препоръката на Комисията,

като има предвид, че:

(1) В член 136, параграф 1, буква а) от ДФЕС се предвижда възможността за приемане на мерки, отнасящи се до държавите-членки, чиято парична единица е еврото, с цел засилване на координацията и надзора върху тяхната бюджетна дисциплина.

(2) В член 126 от ДФЕС се постановява, че държавите-членки трябва да избягват прекомерния бюджетен дефицит, и се определя процедурата при прекомерен дефицит за постигането на тази цел. С Пакта за стабилност и растеж, в чиято корективна част е уредено прилагането на тази процедура, се осигурява рамката в подкрепа на държавните политики за бързо възстановяване на стабилното състояние на бюджета при отчитане на икономическата ситуация.

(3) На 27 април 2009 г. в съответствие с член 104, параграф 6 от Договора за създаване на Европейската общност Съветът реши, че Гърция има прекомерен бюджетен дефицит.

(4) На 10 май 2010 г. в съответствие с член 126, параграф 9 и член 136 Съветът прие Решение 2010/320/ЕС[1], отправено към Гърция с оглед засилване и задълбочаване на фискалния надзор и за предизвестие за предприемане на преценените за необходими мерки за коригирането на прекомерния дефицит най-късно до 2014 г. За коригирането на дефицита Съветът установи следния план: бюджетният дефицит да не надхвърля 18,508 милиарда евро през 2010 г., 17,065 милиарда евро през 2011 г., 14,916 милиарда евро през 2012 г., 11,399 милиарда евро през 2013 г. и 6,385 милиарда евро през 2014 г.

(5) Решение 2010/320/ЕС на Съвета от 10 май 2010 г., отнасящо се до Гърция, бе многократно и съществено изменяно[2]. Тъй като трябваше да бъдат внесени допълнителни изменения, с оглед постигане на яснота Решението беше преработено на 12 юли.

(6) През септември 2011 г. стана очевидно, че като се има предвид изпълнението на бюджета до месец септември, при непроменена политика отклонението от целта за дефицита за 2011 г. ще бъде значително и това може да застраши общата надеждност на програмата. През октомври 2011 г. гръцкото правителство обяви мерки за минимизиране на отклонението от планираните показатели при изпълнението на бюджета за 2011 г. и представи проектобюджет за 2012 г., чиято цел е спазване на максималния размер на дефицита за 2012 г., установен с Решението на Съвета. Тези мерки ще бъдат въведени със законодателни разпоредби до края на октомври 2011 г. Те бяха подробно обсъдени между гръцките власти и службите на Комисията.

(7) С оглед на гореизложените съображения е целесъобразно Решение 2011/ххх/ЕС от 12 юли 2011 г. да бъде изменено в редица отношения, като срокът за коригиране на прекомерния дефицит остава непроменен,

ПРИЕ НАСТОЯЩОТО РЕШЕНИЕ:

Член 1

Член 2 от Решение 2011/ххх/ЕС се изменя, както следва:

1. Следният нов параграф се добавя след параграф 6:

„6A. Гърция приема и изпълнява своевременно следните мерки:

a) намаление на данъчните облекчения, по-специално на необлагаемите минимуми при данъка върху доходите на физическите лица, с цел увеличаване на приходите най-малко с 2, 831 милиарда евро през 2012 г.;

б) въвеждане на постоянен данък върху недвижимите имоти, събиран чрез плащанията по фактурите за електрическа енергия, с цел осигуряване на приходи от най-малко 1,667 милиарда евро през 2011 г. и по-високи приходи през следващите години;

в) незабавно въвеждане на преразгледаната скала на трудовите възнаграждения на държавните служители, която води до намаление на разходите най-малко със 101 милиона евро през 2011 г. и с 552 милиона през 2012 г. допълнително спрямо икономиите, заложени в Средносрочната фискална стратегия (СФС) за периода до 2015 г., приета през 2011 г.) Тази реформа обхваща всички служители от сектор „Държавно управление“ освен онези, за които се прилагат специални разпоредби за заплатите. В нетните икономии се отчита влиянието на тази мярка върху подоходния данък и социалноосигурителните вноски, както и премиите, които се изплащат на определени категории служители.

г) намаление на основните и допълнителните пенсии, както и на еднократните обезщетения, изплащани при пенсиониране, с цел икономии от най-малко 219 милиона евро през 2011 г. и 446 милиона евро през 2012 г. допълнително спрямо икономиите, предвидени в СФС;

д) ограничаване на разходите на Зеления фонд до 5 % от депозитите с цел икономии от 360 милиона евро през 2012 г.;

е) министерски постановления и циркулярни писма относно мерките за акциза върху природния газ, мазута за отопление и данъците върху превозните средства, предвидени в СФС;

ж) министерски постановления за уреждане по единен начин на здравноосигурителните обезщетения, изплащани от различните социалноосигурителни фондове;

з) нормативни актове, уреждащи събирането на допълнителния данък за солидарност чрез удържане на данъка;

и) министерски постановления за прекратяване, сливане или значително намаляване на размера на някои организации. Това се отнася до KED, ETA, ODDY, Националния институт за младежта, EOMEX, IGME, OSK, DEPANOM, THEMIS, ETHYAGE и ERT, както и за още 35 по-малки организации;

й) министерско постановление, с което се определят критериите за отпускане на пенсии за инвалидност с оглед постигане на целите за икономии съгласно СФС;

к) закон за спиране на индексацията на основните и допълнителните пенсии до 2015 г.;

л) установяване на окончателния позитивен списък на лекарствата с цените, по които ще плащат социалноосигурителните фондове.

м) прехвърляне на долупосочените активи към приватизационния фонд, наречен „Фонд за развитие на активите на Република Гърция“: Alpha Bank (0,619% от акциите); National Bank of Greece (1,234 % от акциите); Piraeus Bank (1,308% от акциите); Пристанище Пирея (23,1% от акциите); Пристанище Солун (23,3% от акциите); пристанищата на Елевсина, Лаврио, Игуменица, Александрополис, Волос, Кавала, Керкира, Патра, Рафина и Ираклион (100 %); атинското предприятие за водоснабдяване и канализация (27,3 %); солунското предприятие за водоснабдяване и канализация (40%); регионалните държавни летища (прехвърляне на концесионни права); морското хранилище за природен газ „Южна Кавала“ (прехвърляне на правата по действащи и бъдещи концесионни договори); Hellenic Motorways SA (прехвърляне на икономически права по действащи и бъдещи концесионни договори); Egnatia odos SA (100%); Гръцките пощи (90 %); OPAP SA (29 %); 4 държавни сгради.

н) назначаване на юридически, технически и финансови съветници най-малко за четиринадесет от тези приватизационни сделки, планирани до края на 2012 г.;

о) допълнителни мерки за адаптиране на заплатите към икономическите условия въз основа на диалог със социалните партньори и предвид на целта за създаване и запазване на работни места и повишаване на конкурентоспособността на предприятията. По-конкретно: разширяването на професионалните и отрасловите колективни договори и на т.нар. принцип на по-благоприятните условия се спира за периода на изпълнение на СТС, така че договорите на равнище предприятие да имат върховенство над отрасловите и професионалните договори; колективните договори на равнище предприятие може да бъдат сключвани от профсъюзите, а когато няма профсъюз на равнище предприятие — от работнически съвети или други организации, представляващи служителите, независимо от размера на предприятието.“

2. В параграф 7 буква а) се заменя със следното:

„a) приема бюджет за 2012 г., съобразен с целите на СФС и максималните размери на дефицита съгласно Решението на Съвета; актуализира и публикува информацията за различните мерки, предвидени в СФС; приема едновременно с бюджета нормативните актове в областта на данъците и разходите, които са необходими за изпълнението му.“

3. В параграф 7 буква г) се заменя със следното:

„г) анализ на резултатите от първия етап на независимия преглед на функционирането на централната администрация, което ще доведе до изготвяне на план за изпълнение на препоръките за оперативната политика. В тези препоръки се посочва как да се постигне по-рационална и ефективна публична служба, да се определят ясни отговорности и йерархия на отделите в министерствата, премахвайки дублирането на компетентност, и да се подобри междуведомствената и вътрешноведомствената мобилност; завършване на функционалния преглед на действащите социални програми.“

4. В параграф 7 се добавят следните букви:

„и) назначаване на съветници за другите планирани за 2012 г. приватизационни сделки, които не са включени в параграф 6А, буква н) от настоящия член; ускоряване на създаването на регистър на държавните земи и приемане на подзаконови нормативни актове за туристическите средства за настаняване и за използването на земите; създаване и започване на дейността на нов Генерален секретариат за публичните активи, чиято функция ще бъде да управлява неподлежащите на приватизация публични активи на държавата, сътрудничейки си с обединените KED/ETA (институции за управление на недвижими имоти и съответно на недвижими имоти с туристическо предназначение), които ще подготвят частите с търговско предназначение на недвижимите имоти за приватизация. Целта е: подобряване на управлението на недвижимите имоти, освобождаването им от тежести и подготовката им за приватизация; създаване на шест портфейла от недвижими имоти от Фонда за развитие на активите на Република Гърция; приемане на законодателен акт за прехвърляне на държавата на движимите и недвижимите активи на прекратените организации;

й) реформиране на администрацията по приходите чрез: създаване и започване на дейността на отдел, отговарящ за големите данъкоплатци; премахване на пречките пред ефективността на данъчната администрация чрез изпълняване на ключовите мерки на новото данъчно законодателство, в т.ч. чрез смяна на ръководителите, които не изпълняват поставените цели, и преразглеждане на квалификацията на данъчните инспектори; започване на дейността на новосъздадения орган за бързо разрешаване на значими административни спорове (в срок от 90 дни); централизиране на функциите и сливане на най-малко 31 данъчни служби;

к) засилване на контрола върху разходите: назначаване на постоянни финансови счетоводители във всички министерства; продължаване на процеса на създаване на регистри за финансовите задължения за целия сектор „Държавно управление“;

л) публикуване на средносрочно щатно разписание за периода до 2015 г., съобразено с правилото на всеки 5 напуснали служители да се назначава 1 нов, което важи за целия сектор „Държавно управление“ без изключения по отрасли; прехвърляне към трудовия резерв на близо 15 000 служители, които понастоящем работят в различни държавни организации, и включване на други 15 000 в предпенсионна група. На служителите в трудовия резерв и в предпенсионната група ще се плаща 60 % от основната им заплата (без надбавки за извънреден труд и други допълнителни плащания) за срок до 12 месеца. Този срок от 12 месеца може да бъде удължен до 24 месеца за служителите в предпенсионна възраст;

м) преразглеждане на списъка на професиите, характеризиращи се с тежки и вредни условия на труд, и намаляване на обхвата му до 10% от заетите лица. Задълбочено преразглеждане на действието на публичните пенсионни фондове за допълнително осигуряване, включително социалните фондове и схемите за изплащане на еднократни обезщетения, с цел стабилизиране на пенсионните разходи, гарантиране на бюджетната неутралност на тези схеми и осигуряване на средно- и дългосрочна устойчивост на системата. В резултат на това преразглеждане трябва да се постигне: допълнително намаление на броя на съществуващите фондове; премахване на неравновесията във фондовете с дефицит; стабилизиране на текущите разходи на устойчиво равнище посредством подходящи корекции, които трябва да бъдат направени от 1 януари 2012 г; дългосрочна устойчивост на схемите за допълнително осигуряване посредством строго обвързване на пенсионните права с осигурителните вноски.“

5. В параграф 8 се добавят следните букви:

„в) провеждането на втория етап от функционалния преглед на социалните програми, който включва по-подробен анализ на определени програми с цел намаляване на прекомерната фрагментация, реализиране на икономии и повишаване на ефективността.

г) включване в системата за електронно предписване на всички лекарски актове (изписване на лекарства, издаване на направление за преглед при специалист, поставяне на диагноза и извършване на хирургически операции), извършвани в националната система на здравеопазване (НСЗ) и от доставчиците, с които EOPYY и социалноосигурителните фондове имат сключени договори; изготвяне на подробни месечни одитни доклади от обектите на НСЗ и доставчиците; определяне на по-нисък процент на участие на пациентите в разходите за генерични лекарства, които имат значително по-ниска цена от референтната (под 60 % от референтната цена), въз основа на опита на други държави-членки; публикуване от страна на социалноосигурителните фондове на ежегоден доклад за предписаните лекарства; въвеждане на регистри за финансовите задължения във всички болници.

д) преминаване към нова централизирана система на доставки на лекарства и медицински изделия за НСЗ чрез Комитета за координиране на доставките и с помощта на Комитета по спецификациите, като се използва единната система за кодиране на медицинските изделия и лекарствата.

е) приемане на нормативен акт за рационализиране на процедурата за представяне и одобряване на изменения в бюджета — с цел засилване на контрола върху разходите.“

6. Добавя се следният параграф 9:

„(9) Гърция приема следните мерки до края на юни 2012 г.:

a) подготовка на мерките, които трябва да бъдат приети с бюджетите за 2012 и 2013 г., започване на преглед на програмите за публични разходи с цел определяне на мерки в размер на 3 % от БВП. При този преглед трябва да се използва външна техническа помощ, а вниманието трябва да бъде съсредоточено върху пенсиите и социалните трансфери (при запазване на равнището на базовата социална защита); намаляване на разходите за отбрана, без да се засяга отбранителната способност на страната; преструктуриране на централната и местните администрации; внасяне на изменения в специалните разпоредби за трудовите възнаграждения; определяне на начините за по-нататъшна рационализация на разходите за лекарства и оперативните разходи на болниците, както и на паричните помощи, изплащани от социалните фондове;“

Член 2

Настоящото решение влиза в сила в деня на обявяването му.

Член 3

Адресат на настоящото решение е Република Гърция.

Съставено в

За Съвета

Председател

[1] Решение 2010/320/ЕС на Съвета (ОВ L 145, 11.6.2010 г., стр. 6).

[2] Решение 2010/486/ЕС на Съвета от 7 септември 2010 г. (ОВ L 241, 14.9.2010 г., стр. 12); Решение 2011/57/ЕС на Съвета от 20 декември 2010 г. (ОВ L 26, 29.1.2011 г., стр. 15); Решение 2011/257/ЕС на Съвета от 7 март 2011 г. (ОВ L 110, 29.4.2011 г., стр. 26).